b'\n_START_ARTICLE_\nNavadna marjetica\n_START_SECTION_\nOpis\n_START_PARAGRAPH_\nNavadna marjetica ima nazob\xc4\x8dane lopati\xc4\x8daste do narobe jaj\xc4\x8daste pritli\xc4\x8dne liste, dolge med 30 in 50 mm ter \xc5\xa1iroke do 15 mm. Ti oblikujejo zimzeleno listno rozeto, iz katere izra\xc5\xa1\xc4\x8da pokon\xc4\x8dno, odlakano in neolistano steblo, na vrhu katerega je en sam cvetni ko\xc5\xa1ek, ki ima obi\xc4\x8dajno premer od 10 do 30 mm . V ko\xc5\xa1ku so rumeni cevasti cvetovi, obkro\xc5\xbeeni z belimi jezi\xc4\x8dastimi ven\xc4\x8dnimi listi. Na spodnji strani ko\xc5\xa1ka se nahaja \xc5\xa1e ena vrsta, okoli 5 mm dolgih, topih zelenih ovojkovih listov. Razmno\xc5\xbeuje se z \xc5\xbeivicami in dlakavimi semeni, ki merijo med 1 in 2 mm. Navadna marjetica cveti med februarjem in decembrom.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNavadna marjetica je v Sloveniji splo\xc5\xa1no raz\xc5\xa1irjena in pogosta vrsta. Najbolje uspeva na zmerno bogatih, zmerno kislih, sve\xc5\xbeih tleh s srednjo koli\xc4\x8dino humusa. Obi\xc4\x8dajno se mo\xc4\x8dno razmno\xc5\xbei na prisojnih, zmerno toplih legah. _NEWLINE_Navadna marjetica je u\xc5\xbeitna in se lahko u\xc5\xbeiva presna ali kuhana. Poleg tega ima tudi zdravilne lastnosti in se v ljudskem zdravilstvu uporablja za bla\xc5\xbeenje bole\xc4\x8din in kr\xc4\x8dev ter za laj\xc5\xa1anje te\xc5\xbeav z neredno in bole\xc4\x8do menstruacijo. Poleg tega se \xc4\x8daj iz navadne marjetice uporablja tudi pri te\xc5\xbeavah s plju\xc4\x8di, ledvicami, jetri in prebavili. Sok zdrobljene rastline so v antiki uporabljali za zdravljenje ran, dobljenih v boju, od koder izvira rodovno ime bellis (vojna).'